St. Lucia
St. Lucia beziehigswiis au Saint Lucia (Landessproch: änglisch Saint Lucia []) isch en unabhängige Inselstaat im Beriich vo de Westindische Insle in dr Karibik und isch Mitgliid im Commonwealth of Nations.

Geografii 
D Insle ghört zu de Insle über em Wind, wo zu de Chliinen Antille ghöre. Si lit nördlig vo St. Vincent und de Grenadine und 37 km südlig vo Martinique. 180 km im Oste befindet sich Barbados. 

Hauptstadt und grössti Stadt vom Land isch Castries. Dr höchsti Punkt uf dr Insle isch dr Mount Gimie mit 950 Meter. D Küstelinie isch 158 Kilometer lang. Uf dr Insle git s, südlig vom Ort Soufrière, zwei inaktivi Vulkan, dr Gros Piton und dr Petit Piton (au Twin Pitons gnennt). S Gebiet um d Vulkan isch uf dr Liste vom UNESCO-Wältnaturerb. Die wichdigste Flüss uf dr Insle si dr Cul de Sac und dr Canelles. 27.9 % vo dr Landflechi isch vo Wälder bedeckt.

Bevölkerig 
Dr Grossdeil vo dr hütige Inselbevölkerig stammt vo Schwarzafrikaner ab, wo während dr Kolonialzit as Sklave uf d Insle brocht worde si. 

D Amtssprooch, Änglisch, wird am meiste gschwätzt. Drnäbe wird au Patois, e Dialäkt vo dr französische Sprooch, gredet. D Läbenserwartig isch 76,45 Jahre, s durchschnittlige Alter 29,8. 28% vo dr Bevölkerig läbe in Stedt, d Verstedterigsroote isch 1,4% pro Johr. 82,5% vo dr Bevölkerig si schwarzhütig. Öbbe 12% si gmischt und 3 % stamme vo Asiate, vor Allem Inder ab. Dr Räst si Wissi und anderi Bevölkerigsgruppe.

Weblingg 

 Site vo dr Regierig vo St. Lucia (änglisch)

Quelle 

Insle (Nordamerika)
Monarchie im Commonwealth
Staat in Mittelamerika
Insle (Karibischs Meer)
Land
Inselstaat
Mitgliid i der UNO